Beter benadering vir Midde-Ooste nodig | Maroela Media
Daar lê heelwat waarheid opgesluit in die idee dat baie van die Westerse wêreld se probleme 'n oorsprong in die Midde-Ooste het. Oor die afgelope twee dekades was dit veral die uitdaging van terreuraanvalle deur geradikaliseerde Moslems, massa-immigrasie veroorsaak deur oorloë in, onder meer, Sirië, Irak, Afghanistan, Libië en Jemen en die komplekse magsverhoudinge met belangrike rolspelers soos Israel, Turkye, Saoedi-Arabië en Iran wat vir kopsere in die raadsale van Westerse regering gesorg het.
Dit is tog belangrik om 'n tree terug te gee en onsself aan die historiese belang van die Midde-Ooste te herinner. Die Midde-Ooste is die geboorteplek van sommige van die grootste en belangrikste gelowe in die wêreld. Vir eeue, sedert die Islam na die Bisantynse en Persiese Ryke versprei het, is die Midde-Ooste deur die Ottomaanse Ryk regeer. Sedert die einde van die Eerste Wêreldoorlog het daar egter 'n totale herskikking in die Midde-Ooste ontstaan, een waarby die Weste direk betrokke was en wat vandag steeds onafgehandel is.
Westerse lande se keuse van bondgenote en die wyse waarop lande en gemeenskappe in die Midde-Ooste oor tyd heen teen mekaar afgespeel is, het dinge oor die afgelope paar dekades ernstig gekompliseer.
Vandag is almal in Westerse lande dit eens dat dit noodsaaklik is dat stabiliteit in die Midde-Ooste verkry moet word ten einde probleme soos terreur en massa-immigrasie te oorkom. Kan die Weste 'n bydrae tot groter stabiliteit in die Midde-Ooste lewer?
Daar is minstens vyf dinge wat Westerse lande kan doen om hier 'n bydrae te lewer. Eerstens sal langdurige vrede tussen Israel en die Palestyne en die oprigting van 'n Palestynse staat 'n groot bydrae tot stabiliteit in die Midde-Ooste lewer. Amerika kan en moet hier 'n dringender rol speel.
Tweedens moet Amerika en ander Westerse lande ophou om lande in die Midde-Ooste teen mekaar te gebruik. Die wyse waarop Amerika die afgelope tyd toelaat dat Saoedi-Arabië Amerikaanse beleid in die Midde-Ooste dikteer, is 'n groot fout.
Liberale utopiese denke, veral ten opsigte van die wonder van Westerse demokrasie, het nie in die Midde-Ooste gewerk nie. Oorloë om dit te vermag, was ook 'n mislukking. Westerse lande moet dit aanvaar en meer pragmaties oor Midde-Oosterse regerings dink.
Dit is noodsaaklik dat Westerse lande met Midde-Oosterse regerings saamwerk om die opkoms van terreurgroepe betyds te identifiseer en vinnig en pro-aktief op te tree ten einde te voorkom dat 'n terreurgroep daarin slaag om momentum te ontwikkel.
Oy… hierdie is wensdenkery op sy beste… En die Palestyne sal net tevrede wees met Jerusalem as die kersie op die koek. Openbaring skryf oor die einde der dae en wat dit voorafgaan; die magte wat op Israel afpyl en 'n magtige aardbewing…. en soveel meer… Ons opinies oor Jerusalem is nie ter sake nie ook nie die van enigiemand anders op aarde nie. Net in die Nuwe Jerusalem sal vrede heers wat nie deur mensehande gebou en onderhou sal word nie.
Israel het sy eie mense uit die Gaza strook ontrek vir vrede. Asook die Sinai terug gegee vir vrede asook van sy mense ontrek uit dele van die Wesbank vir vrede. Die Palestyne soek die hele Israel met die doel om die Jode in die see in te dryf. So 'n staat vir die Palestyne sal nie werk nie.